**Michael Glumac** (s. 5. huhtikuuta 1980 Niagara Falls, Ontario, Kanada) on kroatialais-kanadalainen jääkiekkoilija, joka pelasi kaudella 2016–2017 KHL-joukkue Medveščak Zagrebissa. Hän toimii joukkueen kapteenina. Glumac on pelipaikaltaan oikea laitahyökkääjä ja laukoo oikealta.

Ura
---

### Seuraura

#### Junioriura ja yliopistovuodet

Glumac pelasi kauden 1996–1997 OPJHL-junioriliigaa St. Michael’s Buzzersissa, jonka jälkeen Toronto St. Michael’s Majors varasi hänet 199. pelaajana OHL:n varaustilaisuudessa. Glumac ei kuitenkaan koskaan siirtynyt liigaan, vaan hän kävi yhden OPJHL-joukkue Newmarket Hurricanesissa viettämänsä kauden jälkeen vuodet 1998–2002 Miamin yliopistoa Ohiossa. Viimeisellä yliopistokaudellaan 2001–2002 Glumac oli joukkueensa paras maalintekijä 15 osumallaan.

Elokuussa 2002 hän teki vapaana agenttina sopimuksen ECHL-joukkue Pee Dee Priden kanssa. Glumac oli kaudella 2002–2003 joukkueen paras maalintekijä ja kolmanneksi paras pistemies tehoilla 37+32=69. Hän jakoi liigan maalipörssin kymmenennen sijan Louisiana IceGatorsin Bobby Brownin ja Columbia Infernon Ryan Stringerin kanssa. Glumac voitti koko ECHL:n tehotilaston lukemalla +37 ja palkittiin Reebok Hockey Plus Performer Awardilla. Hänet valittiin myös liigan tulokkaiden tähdistökentälliseen. Glumac pelasi kauden aikana myös kaksi ottelua AHL-joukkue Cleveland Baronsissa.

#### Ammattilaisuran alku ja nouseminen NHL:ään

Lokakuussa 2003 Glumac teki sopimuksen AHL-joukkue Worcester IceCatsin kanssa. Hänen tulokaskautensa 2003–2004 toi liigassa 80 runkosarjaottelussa tehot 28+24=52 sekä kymmenessä playoff-ottelussa tehot 3+3=6. Glumac oli runkosarjassa IceCatsin paras pistemies ja maalintekijä ja hän voitti joukkueen sisäisen tehotilaston lukemalla +14. Kevään 2004 pudotuspeleissä Glumac jakoi IceCatsin sisäisen pistepörssin voiton Peter Sejnan kanssa. Kesäkuussa 2004 NHL-varaamaton Glumac teki sopimuksen St. Louis Bluesin kanssa. Hän pelasi kauden 2004–2005 kokonaan kuitenkin farmijoukkue IceCatsissa osaksi NHL:n työsulun vuoksi. Elokuussa 2005 Glumac teki vuoden mittaisen jatkosopimuksen Bluesin kanssa.

Kauden 2005–2006 Glumac pelasi suurimmaksi osaksi AHL-joukkue Peoria Rivermenissa, jonka paras maalintekijä ja toiseksi paras pistemies hän oli tehoilla 25+32=57. Glumac voitti myös joukkueen sisäisen tehotilaston lukemalla +18. Hän debytoi kauden aikana myös NHL:ssä, jossa Glumac otti paikkansa koko loppukevääksi ja pelasi 33 runkosarjaottelua tehopistein 7+5=12. Hän pelasi ensimmäisen NHL-ottelunsa 30. tammikuuta 2006 Calgary Flamesia vastaan. Glumac sai ottelussa jääaikaa 13.15 minuuttia ja hän keräsi myös yhden syöttöpisteen Jay McClementin tekemään maaliin. NHL-uransa avausmaalin Glumac teki neljännessä ottelussaan 4. helmikuuta 2006 Dallas Starsia vastaan. Kaudella 2006–2007 hän pelasi kolme ja kaudella 2007–2008 neljä NHL-ottelua. Heinäkuussa 2008 Glumac teki vapaana agenttina vuoden mittaisen ja kaksisuuntaisen sopimuksen Montréal Canadiensin kanssa. Hän pelasi seuran organisaatiossa kaksi kautta, mutta Glumacin molemmat kaudet etenivät kuitenkin kokonaan farmijoukkue Hamilton Bulldogsissa. Kaudella 2008–2009 hän oli joukkueen paras maalintekijä 33 osumallaan, joilla Glumac sijoittui AHL:n maalipörssissä kuudenneksi. Kaudella 2009–2010 hän oli 20 osumallaan Bulldogsin kolmanneksi paras maalintekijä. Kevään 2010 pudotuspeleissä Glumac oli joukkueen paras maalintekijä 11 osumallaan.

#### Siirtyminen Eurooppaan

Kesällä 2010 Glumac siirtyi try-outille Saksan DEL-liigan Kassel Huskiesiin. Hän jäi kuitenkin ilman sopimusta ja siirtyi syyskuussa try-outille samassa liigassa pelaavaan Straubing Tigersiin. Glumac jäi sielläkin ilman jatkosopimusta ja siirtyi saman kuun lopulla jo kolmanteen DEL-seuraan, Adler Mannheimiin. Hän sai joukkueeseen kauden 2010–2011 kattaneen sopimuksen lokakuussa. Glumac oli Mannheimin paras maalintekijä ja kolmanneksi paras pistemies tehoilla 17+8=25. Hän jatkoi joukkueessa myös kahdella seuraavalla kaudella. Kaudella 2011–2012 Glumac oli Mannheimin paras maalintekijä 22 osumallaan, joilla hän jakoi DEL:n maalipörssin seitsemännen sijan ERC Ingolstadtin Thomas Greilingerin ja Eisbären Berlinin Barry Tallacksonin kanssa. Kaudella 2012–2013 Glumac oli tehoilla 20+11=31 joukkueensa paras maalintekijä Yanick Lehoux'n kanssa sekä kolmanneksi paras pistemies. Hän edusti Mannheimia kauden aikana myös Spengler Cupissa.

Kaudeksi 2013–2014 Glumac siirtyi vuoden mittaisella sopimuksella KHL:n kroatialaiseen laajennusjoukkue Medveščak Zagrebiin. Huhtikuussa 2014 hän teki joukkueen kanssa kaksivuotisen jatkosopimuksen. Kauden 2014–2015 aikana Glumac edusti Medveščakia myös Spengler Cupissa. Hän hankki joukkueessa pelatessaan myös Kroatian kansalaisuuden. Glumac vahvisti myös seuran kakkosjoukkuetta Kroatian pääsarjassa. Hän oli pudotuspeleissä Medveščakin paras maalintekijä ja jakoi sisäisen pistepörssin voiton Andrew Murrayn kanssa tehoilla 10+1=11. Glumac voitti kauden päätteeksi Kroatian-mestaruuden. Kaudella 2015–2016 hän nousi Medveščakin kapteeniksi. Glumac voitti seuran kakkosjoukkueessa Kroatian-mestaruuden.

### Maajoukkueura

Glumac edusti Kroatiaa IB-divisioonan MM-kilpailuissa vuosina 2015 ja 2016, joista jälkimmäisen turnauksen maalipörssin voiton hän jakoi neljällä osumallaan Viron Robert Rooban kanssa. Glumac jakoi myös Kroatian sisäisen tehotilaston voiton David Brinen kanssa lukemalla +3. Vuoden 2014 turnauksessa hän toimi joukkueen apuvalmentajana ja voitti hopeaa.

Muuta
-----

Glumacin isoisovanhemmat ovat lähtöisin Serbiasta. Hänen isänsä Mike Glumac I pelasi jääkiekkoa, softballia ja curlingia ja hänet on valittu Niagara Falls Sports Hall of Fameen vuonna 1992.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1996–1997 | St. Michael’s Buzzers | OPJHL | 50 | 13 | 25 | 38 | 33 | 6 | 1 | 0 | 1 | 2 |
| 1997–1998 | Newmarket Hurricanes | OPJHL | 36 | 16 | 16 | 32 | 57 | - | - | - | - | - |
| 1998–1999 | Miami Univ. (Ohio) | NCAA | 35 | 2 | 0 | 2 | 44 | - | - | - | - | - |
| 1999–2000 | Miami Univ. (Ohio) | NCAA | 36 | 8 | 5 | 13 | 52 | - | - | - | - | - |
| 2000–2001 | Miami Univ. (Ohio) | NCAA | 37 | 9 | 10 | 19 | 46 | - | - | - | - | - |
| 2001–2002 | Miami Univ. (Ohio) | NCAA | 36 | 15 | 8 | 23 | 28 | - | - | - | - | - |
| 2002–2003 | Pee Dee Pride | ECHL | 69 | 37 | 32 | 69 | 49 | - | - | - | - | - |
|  | Cleveland Barons | AHL | 2 | 0 | 0 | 0 | 0 | - | - | - | - | - |
| 2003-2004 | Worcester IceCats | AHL | 80 | 28 | 24 | 52 | 74 | 10 | 3 | 3 | 6 | 11 |
| 2004–2005 | Worcester IceCats | AHL | 45 | 12 | 17 | 29 | 27 | - | - | - | - | - |
| 2005–2006 | Peoria Rivermen | AHL | 49 | 25 | 32 | 57 | 64 | 4 | 1 | 1 | 2 | 5 |
|  | St. Louis Blues | NHL | 33 | 7 | 5 | 12 | 33 | - | - | - | - | - |
| 2006–2007 | Peoria Rivermen | AHL | 72 | 27 | 30 | 57 | 115 | - | - | - | - | - |
|  | St. Louis Blues | NHL | 3 | 0 | 1 | 1 | 0 | - | - | - | - | - |
| 2007–2008 | Peoria Rivermen | AHL | 75 | 21 | 28 | 49 | 99 | - | - | - | - | - |
|  | St. Louis Blues | NHL | 4 | 0 | 0 | 0 | 5 | - | - | - | - | - |
| 2008–2009 | Hamilton Bulldogs | AHL | 66 | 33 | 19 | 52 | 60 | 6 | 1 | 3 | 4 | 4 |
| 2009–2010 | Hamilton Bulldogs | AHL | 75 | 20 | 20 | 40 | 70 | 19 | 11 | 3 | 4 | 11 |
| 2010–2011 | Adler Mannheim | DEL | 40 | 17 | 8 | 25 | 44 | 6 | 3 | 1 | 4 | 2 |
| 2011–2012 | Adler Mannheim | DEL | 52 | 22 | 20 | 42 | 48 | 14 | 2 | 3 | 5 | 6 |
| 2012–2013 | Adler Mannheim | DEL | 45 | 20 | 11 | 31 | 51 | 6 | 0 | 0 | 0 | 0 |
| 2013–2014 | Medveščak Zagreb | KHL | 41 | 7 | 1 | 8 | 49 | 4 | 0 | 0 | 0 | 2 |
| 2014–2015 | Medveščak Zagreb | KHL | 52 | 5 | 3 | 8 | 72 | - | - | - | - | - | MMd1 B | 5 | 1 | 1 | 2 | 0 |
|  | Medveščak Zagreb II | Kroatia | - | - | - | - | - | 4 | 10 | 1 | 11 | 2 |
| 2015–2016 | Medveščak Zagreb | KHL | 58 | 8 | 3 | 11 | 30 | - | - | - | - | - | MMd1 B | 5 | 4 | 2 | 6 | 4 |
|  | Medveščak Zagreb II | Kroatia | - | - | - | - | - | 2 | 3 | 2 | 5 | 2 |
| 2016–2017 | Medveščak Zagreb | KHL | 60 | 8 | 8 | 16 | 31 | - | - | - | - | - |
| 4 kautta | yhteensä | KHL | 211 | 28 | 15 | 43 | 182 | 4 | 0 | 0 | 0 | 2 |
| 3 kautta | yhteensä | NHL | 40 | 7 | 6 | 13 | 38 | - | - | - | - | - |
| 8 kautta | yhteensä | AHL | 464 | 166 | 170 | 336 | 509 | 39 | 16 | 10 | 26 | 31 |
| 3 kautta | yhteensä | DEL | 137 | 59 | 39 | 98 | 143 | 26 | 5 | 4 | 9 | 8 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Mike Glumac**.
* Mike Glumac The Internet Hockey Databasessa (englanniksi)
* Mike Glumac Legends of Hockey -sivustolla (englanniksi)
* Mike Glumac *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Mike Glumac *Elite Prospects*. Everysport Media Group AB.  (englanniksi)
2. 1 2 3 4  Mike Glumac The Internet Hockey Databasessa (englanniksi)
3. 1 2  Mike Glumac Legends of Hockey -sivustolla (englanniksi)
4. ↑  NHL:ssä tapahtuu, 13. elokuuta: Gratton Panthersiin *Jatkoaika.com*.  13.8.2005. Jatkoaika r.y. Viitattu 23.4.2015.
5. ↑  Mike Glumac 2005-06 Game Log *Hockey-Reference.com*. Sports Reference LLC. Viitattu 7.5.2017. (englanniksi)
6. ↑  NHL:ssä tapahtuu: Svatosille jatkosopimus, York Columbukseen *Jatkoaika.com*.  26.7.2008. Jatkoaika r.y. Viitattu 23.4.2015.
7. ↑  Kanadier Mike Glumac kommt zum Probetraining  13.9.2010. Straubing Tigers GmbH & Co.  Arkistoitu 4.3.2016. Viitattu 23.4.2015. (saksaksi)
8. ↑  Adler verpflichten Nikolai Goc – Mike Glumac bestreitet Try Out  29.9.2010. Die Adler Mannheim Eishockey Spielbetriebs GmbH & Co.  Arkistoitu 21.3.2016. Viitattu 23.4.2015. (saksaksi)
9. ↑  Adler nehmen Mike Glumac unter Vertrag  12.10.2010. Die Adler Mannheim Eishockey Spielbetriebs GmbH & Co.  Arkistoitu 22.4.2016. Viitattu 23.4.2015. (saksaksi)
10. ↑  I MIKE GLUMAC DOLAZI U MEDVEŠČAK U  24.5.2013. KHL MEDVEŠČAK ZAGREB. Viitattu 23.4.2015. (kroatiaksi)
11. ↑  Uuden KHL-seuran haaviin kokenut AHL-jyrä *suomikiekko.com*.  24.5.2013. Nordic Sport Media. Viitattu 23.4.2015.
12. ↑  Stara-nova petorka za Medveščak  25.4.2014. KHL MEDVEŠČAK ZAGREB.  Arkistoitu 30.3.2015. Viitattu 23.4.2015. (kroatiaksi)
13. ↑  KHL-seuralle läjä tärkeitä sopimuksia *suomikiekko.com*.  25.4.2014. Nordic Sport Media. Viitattu 23.4.2015.